Na temelju članka 9., 14. i 41. Zakona o ugostiteljskoj djelatnosti („Narodne novine“, broj 85/15 i 121/16) i članka 36. Statuta Općine Sračinec („Službeni vjesnik Varaždinske županije“, broj 14/13 i 27/13), Općinsko vijeće Općine Sračinec na \_\_\_\_\_ sjednici održanoj dana \_\_\_\_\_\_\_ 2018. godine, donosi sljedeću

**ODLUKU**

**o obavljanju ugostiteljske djelatnosti na području Općine Sračinec**

I. OPĆE ODREDBE

**Članak 1.**

Ovom se Odlukom propisuje radno vrijeme ugostiteljskih objekata, prostori na kojima mogu biti ugostiteljski objekti u kiosku, nepokretnom vozilu i priključnom vozilu, šatoru, na klupi, kolicima i sličnim napravama opremljenim za pružanje ugostiteljskih usluga na javnim i drugim površinama, njihov vanjski izgled te radno vrijeme objekata na obiteljskom poljoprivrednom gospodarstvu unutar kojeg se mogu pružati ugostiteljske usluge na području Općine Sračinec.

II. RADNO VRIJEME UGOSTITELJSKIH OBJEKATA

**Članak 2.**

Ugostiteljski objekti iz skupina ''Hoteli'', ''Kampovi'' i ''Ostali objekti za smještaj'' obvezno rade od 00.00 do 24.00 sata svaki dan.

Ostali ugostiteljski objekti, ovisno o vrsti mogu raditi:

1. Ugostiteljski objekti iz skupina ''Restorani'' i ''Barovi'' od 06.00 do 24.00 sata,
2. Ugostiteljski objekti iz skupina ''Barovi'' koji ispunjavaju uvjete za rad noću sukladno posebnim propisima od 21.00 do 06.00 sati, samo u zatvorenim prostorima,
3. Ugostiteljski objekti iz skupina ''Restorani'' i ''Barovi'' koji se nalaze izvan naseljenih područja naselja od 00.00 do 24.00 sata,
4. Ugostiteljski objekti iz skupina ''Restorani'' i ''Barovi'' koji se nalaze u željezničkom i autobusnom kolodvoru, u sklopu postaja za opskrbu gorivom i slično, u radnom vremenu objekta u kojem se nalaze,
5. Ugostiteljski objekti iz skupina ''Objekti jednostavnih usluga'' od 06.00 do 24.00 sata,
6. Ugostiteljski objekti iz skupina ''Catering objekti'' od 06.00 do 24.00 sata.

Vlasnici ugostiteljskih objekata dužni su osigurati da se nakon 23.00 sata glazba ne čuje izvan zatvorenog prostora ugostiteljskog objekta, kao i spriječiti stvaranje buke u ugostiteljskom objektu i ispred njega.

U obavljanju ugostiteljske djelatnosti ugostitelj je dužan onemogućiti iznošenje pića i napitaka radi konzumiranja izvan zatvorenih prostora ugostiteljskih objekata osim na prostorima za usluživanje na otvorenom prostoru, u skladu s odredbom članka 5. ove Odluke.

**Članak 3.**

Smatra se da se ugostiteljski objekt iz članka 2., stavka 2., točke 3. ovog članka nalazi izvan naseljenog područja naselja ako zračna udaljenost od ugostiteljskog objekta do najbliže građevine koja se koristi za stanovanje iznosi najmanje 250 metara, a iznimno i u slučaju kad se građevina koja se koristi za stanovanje nalazi na udaljenosti manjoj od 250 metara, pod uvjetom da je vlasnik ugostiteljskog objekta ujedno i vlasnik ili član kućanstva građevine koja se koristi za stanovanje.

**Članak 4.**

Iznimno od odredbi članka 2., stavka 2., točke 1. ove Odluke, ugostiteljski objekti iz skupine ''Restorani'' i ''Barovi'' mogu raditi petkom, subotom, dan uoči blagdana i blagdanom, ako iza njega ne slijedi radni dan, najkasnije do 02.00 sata.

**Članak 5.**

Radno vrijeme prostora za usluživanje na otvorenom prostoru ( terase, tende i sl. ) uz

ugostiteljske objekte počinje i završava u vremenu rada ugostiteljskog objekta.

Odredbe ovog članka ne primjenjuju se na ugostiteljske objekte iz skupine ''Barovi'' koji ispunjavaju uvjete za rad noću sukladno posebnim propisima od 21.00 do 06.00 sati, budući da isti mogu poslovati samo u zatvorenim prostorima.

**Članak 6.**

Načelnik Općine Sračinec će po službenoj dužnosti za pojedine ugostiteljske objekte, rješenjem odrediti najduže za dva sata raniji završetak radnog vremena propisanog člankom 2. stavkom 2., točkom 1. te člankom 4. ove Odluke, ako se u provedenom postupku utvrdi da je ispunjen jedan od slijedećih uvjeta:

* da je doneseno najmanje jedno izvršno pisano rješenje o zabrani rada ugostitelju od nadležnog inspektora, kojim je utvrđeno nepridržavanje radnog vremena propisanog ovom Odlukom,
* da je donesena najmanje jedna pravomoćna presuda Prekršajnog suda na osnovi prijave nadležne policijske postaje o remećenju javnog reda i mira u objektu, odnosno njegovoj neposrednoj okolini,
* Da je doneseno pravomoćno rješenje o prekršaju za usluživanje odnosno konzumiranje alkoholnih pića u ugostiteljskom objektu maloljetnim osobama.

Ako nastupi neka od okolnosti navedenih u stavku 1. ovoga članka načelnik Općine Sračinec će rješenjem iz stavka 1. ovoga članka utvrditi rok trajanja mjere ranijeg završetka radnog vremena ugostiteljskog objekta koji ne može biti kraći od tri (3) niti duži od dvanaest (12) mjeseci.

Početak i završetak roka iz stavka 2. ovoga članka određuje načelnik Općine Sračinec zavisno o vrsti mjere koju je za pojedini ugostiteljski objekt utvrdilo nadležno tijelo.

**Članak 7.**

Načelnik Općine Sračinec može na zahtjev ugostitelja za pojedine ugostiteljske objekte iz članka 2. stavka 2. točke 1. rješenjem odrediti drugačije radno vrijeme radi organiziranja prigodnih proslava (dočeka Nove godine, svadbi, maturalnih zabava i sličnih događanja) pod uvjetom da za ugostitelja koji posluje u navedenom objektu nije donesena mjera ranijeg završetka radnog vremena iz članka 6. ove Odluke, odnosno da nije pokrenut postupak za skraćenje radnog vremena.

Zahtjev iz stavka 1. ovog članka podnosi se Jedinstvenom upravnom odjelu Općine Sračinec najkasnije tri (3) dana prije održavanja prigodne proslave.

**Članak 8.**

Načelnik Općine Sračinec može za ugostiteljske objekte iz članka 2. stavka 2. točke 1. ove Odluke, za vrijeme održavanja manifestacija, sportskih događaja, glazbenih festivala i slično, odlukom odrediti drugačije radno vrijeme.

Odlukom iz stavka 1. ovog članka, može se odrediti i drukčije radno vrijeme propisno člankom 5. ove Odluke, te točkom 5. i 6. stavka 2. članka 2. ove Odluke.

**Članak 9.**

Radno vrijeme ugostiteljskih sadržaja u ugostiteljskim objektima za smještaj ne mora biti istovjetno s radnim vremenom ugostiteljskog objekta, ali je u tom slučaju ugostitelj dužan na vidan način unutar ugostiteljskog objekta istaknuti radno vrijeme pojedinog ugostiteljskog sadržaja i istog se radnog vremena pridržavati.

III. OBAVLJANJE DJELATNOSTI IZVAN UGOSTITELJSKOG OBJEKTA

**Članak 10.**

Ugostitelj može povremeno (za vrijeme trajanja manifestacije, sajmova, prigodnih priredbi i slično) izvan svoga ugostiteljskog objekta pružati ugostiteljske usluge, sukladno već ishođenom rješenju nadležnog ureda, odnosno Ministarstva uz odobrenje Općine Sračinec.

Sudionici proslava i manifestacija koje u promidžbeno- turističku svrhu organizira Općina Sračinec ili drugi organizatori uz odobrenje Općine Sračinec, mogu na tim događanjima pružati ugostiteljske usluge pripremanja i usluživanja jela, pića i napitaka.

Sudionici proslava i manifestacija, pored ugostitelja i obiteljskih poljoprivrednih gospodarstava, mogu biti i pravne osobe, trgovci pojedinci i fizičke osobe – obrtnici, koji nisu ugostitelji, uz obvezu isticanja i pridržavanja istaknutih cijena te izdavanja čitljivog i točnog računa za pruženu uslugu.

IV. ODREĐIVANJE PROSTORA I VANJSKOG IZGLEDA UGOSTITELJSKIH OBJEKATA

**Članak 11.**

Ugostiteljski objekti u kiosku, kontejneru, nepokretnom vozilu i priključnom vozilu, šatoru, klupi, kolicima i sličnim napravama opremljenim za pružanje ugostiteljskih usluga, mogu biti smješteni na javnim i privatnim površinama, pod uvjetima i u skladu s općim aktima Općine Sračinec kojima su uređena pitanja postavljanja privremenih objekata i reklamnih predmeta na javnim i drugim površinama. Na prostoru u privatnom vlasništvu ugostiteljski objekti mogu biti smješteni isključivo uz odobrenje Općine Sračinec.

Ugostiteljski objekti iz stavka 1. ovog članka ne smiju biti postavljeni na udaljenosti manjoj od 100 metara od postojećeg ugostiteljskog objekta u građevini, zasebnom dijelu građevine ili poslovnom prostoru u kojem se obavlja druga djelatnost, osim ako su na takvom mjestu svoju djelatnost obavljali prije stupanja na snagu ove Odluke, odnosno osim u slučaju kada se radi o održavanju manifestacija, sajmova, prigodnih priredbi i slično.

Iznimno od stavka 1. ovog članka, ugostitelj može odrediti prostor ugostiteljskog objekta iz stavka 1. ovog članka, bez ograničenja iz stavka 2. ovog članka, ako se on nalazi u sklopu ugostiteljskog objekta iz skupine ''Hoteli'' koji se kategorizira zvjezdicama ili u sklopu ugostiteljskog objekta iz skupine ''Kampovi'' koji se kategoriziraju te ako takvo određivanje ne podliježe primjeni posebnih propisa.

V. RADNO VRIJEME OBITELJSKOG POLJOPRIVREDNOG GOSPODARSTVA

**Članak 11.**

Objekti na obiteljskom poljoprivrednom gospodarstvu unutar kojeg se mogu pružati ugostiteljske usluge mogu raditi od 00.00 do 24.00 sata.

Obiteljsko poljoprivredno gospodarstvo dužno je na ulazu u objekt u kojem pruža ugostiteljske usluge vidno istaknuti obavijest o radnom vremenu, koje mora biti određeno unutar radnog vremena određenog stavkom 1. ovog članka, radnim, odnosno neradnim danima i pridržavati se istaknutog radnog vremena.

Iznimno, obiteljsko poljoprivredno gospodarstvo može na ulazu u objekt istaknuti obavijest da posluje i uz prethodni dogovor, odnosno samo uz prethodni dogovor i/ili na poziv, u kojem slučaju istaknuta obavijest mora sadržavati i podatke o kontaktu.

VI. PRIJELAZNE I ZAVRŠNE ODREDBE

**Članak 12.**

Ugostitelji koji na dan stupanja na snagu ove Odluke obavljaju ugostiteljsku djelatnost dužni su uskladiti poslovanje tih objekata s odredbama ove Odluke u roku od 30 dana od stupanja na snagu ove Odluke.

**Članak 13.**

Danom stupanja na snagu ove Odluke prestaje važiti Odluka o ugostiteljskoj djelatnosti („Službeni vjesnik Varaždinske županije“, broj 4/07).

**Članak 14.**

Ova Odluka stupa na snagu osmog dana od dana objave u „Službenom vjesniku Varaždinske županije“.

KLASA:

URBROJ:

Sračinec,